ગોંડલ યાર્ડમાં કેસર કેરીનાં 400 બોક્સની આવક, 10 કિલોના 1100થી 1751 બોલાયા | નવગુજરાત સમય
04-04-2022 11:25 AM
1 / 1 ગોંડલ યાર્ડમાં કેસર કેરીનાં 400 બોક્સની આવક, 10 કિલોના 1100થી 1751 બોલાયા
વેપારીઓએ લેવા પડાપડી કરી: આ વર્ષે કેરીનો ભાવ ઉંચો રહેવાથી ખેડૂતોને ફાયદો થવાનું અનુમાન
-સૌરાષ્ટ્રમાં નંબર વન ગણાતા શાકભાજી અને ફ્રૂટ માર્કેટ ગોંડલનાયાર્ડમાં આજે સીઝનની મીઠી મધુર અને ફળોની રાણી ગણાતી કેસર કેરીની આવકના શ્રીગણેશ થયા છે. ગત વર્ષ કરતા આ વર્ષે કેરીની આવક 3થી 4 દિવસ મોડી થઈ છે. આજે કેસર કેરીની પ્રથમ હરાજી થઈ હતી. ગત વર્ષે કેસર કેરીના 10 કિલોના ભાવ 800થી 1400 રૂપિયા મળ્યા હતા. જ્યારે આ વર્ષે કેસર કેરીના 10 કિલો બોક્સના ભાવ 1100થી 1751 રૂપિયા સુધી મળ્યા હતા. આજે 400 બોક્સની આવક થઈ છે.સીઝનમાં સૌ પ્રથમ વખત યાર્ડમાં કેરીની આવક થતાં વેપારીઓએ કેરીની ખરીદી કરવા માટે પડાપડી કરી હતી.
કેસર કેરીની સીઝનની શરૂઆતથી જ સ્વાદપ્રેમીઓ માટે ગત વર્ષ કરતા આ વર્ષે કેરીના ભાવ ઉંચા જોવા મળી રહ્યા છે. ગત વર્ષ કરતા આ વર્ષે કેરી થોડી મોંઘી રહેશે તેવું વેપારીઓનું કહેવું છે. તાઉતે વાવાઝોડાના કારણે તાલાલા, સહિત ગીર પંથકમાં કેરીનો પાક ખરી જવાથી આ વર્ષે ભાવ ઉંચા રહે તેવી પણ શક્યતા છે. ગોંડલ માર્કેટ યાર્ડમાં કેરીની સીઝનની પ્રથમ આવક સારી એવી જોવા મળી છે.
ગોંડલ યાર્ડમાં બામણાસા, બાબરીયા, ઉના, તાલાલા, જસાધાર, કંટાળા સહિતના પંથકોમાંથી કેસર કેરીની આવક થાય છે. કેરી પકવતા ખેડૂતોને કેરીના સારા એવા ભાવ મળી રહ્યા છે. આગામી દિવસોમાં કેરીની આવક હજુ વધશે તેવું વેપારીઓએ જણાવ્યું હતું. ગોંડલ માર્કેટયાર્ડમાં આજે સીઝનની પ્રથમ વખતની કેસર કેરીની પહેલી હરાજી હતી. જેમાં 400 બોક્સની આવક થઈ છે. કેરની હરરાજી દરમિયાન ૧૦ કિલોના બોક્સના ભાવ નીચામાં 1100થી 1200 અને ઉંચામાં 1751 રૂપિયા બોલાયા છે. જો કે ગત વર્ષ કરતા કેરીની આવક 3થી 4 દિવસ મોડી છે. ગત વર્ષ કરતા આ વર્ષે ભાવ પ્રથમ હરાજીમાં જ ઉંચો બોલાયો છે.
વેપારીઓએ જણાવ્યું હતું કે, આજથી ગોંડલ માર્કેટ યાર્ડમાં કેરીની આવકની શરૂઆત થઈ ચૂકી છે. આજે ઉંચામાં 1751 રૂપિયા સુધી ભાવ બોલાયા છે. આ વર્ષે ખેડૂતને સારા ભાવ મળી રહેશે.